Document ID: 32005R0177

UREDBA SVETA (ES) št. 177/2005
z dne 24. januarja 2005
o finančnih prispevkih Skupnosti v Mednarodni sklad za Irsko (2005-2006)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 308 Pogodbe,
ob upoštevanju predloga Komisije,
ob upoštevanju mnenja Evropskega parlamenta (1)
ob upoštevanju naslednjega:
(1)
Mednarodni sklad za Irsko (v nadaljnjem besedilu „sklad“) je bil ustanovljen leta 1986 s Sporazumom z dne 18. septembra 1986 med Vlado Irske in Vlado Združenega kraljestva Velike Britanije in Severne Irske o Mednarodnem skladu za Irsko (v nadaljnjem besedilu „sporazum“) za spodbujanje gospodarskega in socialnega napredka in za spodbujanje stikov, dialoga in sprave med nacionalisti in unionisti na celotnem ozemlju Irske kot enega od ciljev, določenih v Sporazumu med Anglijo in Irsko z dne 15. novembra 1985.
(2)
Skupnost je zagotavljala finančne prispevke v sklad od leta 1989. Za obdobje 2003 do 2004 je bilo iz proračuna Skupnosti za leto 2003 in za leto 2004 v skladu z Uredbo Sveta (ES) št. 2236/2002 z dne 10. decembra 2002 o finančnih prispevkih Skupnosti v Mednarodni sklad za Irsko (2003-2004) odobrenih 15 milijonov EUR (2). Navedena uredba je prenehala veljati 31. decembra 2004.
(3)
Ocene, izdelane v skladu s členom 6 Uredbe (ES) št. 2236/2002, so potrdile potrebo po nadaljnji podpori dejavnosti sklada in krepitvi sinergije ciljev in usklajevanja intervencij iz strukturnih skladov Skupnosti, zlasti posebnega programa za mir in spravo na Severnem Irskem in obmejnih okrajih Irske (v nadaljnjem besedilu „program PEACE“), sprejetega v skladu z Uredbo Sveta (ES) št. 1260/1999 z dne 21. junija 1999 o splošnih določbah o strukturnih skladih (3).
(4)
Mirovni proces na Severnem Irskem zahteva nadaljnjo podporo Skupnosti skladu tudi po 31. decembru 2004.
(5)
Na sestanku 17. in 18. junija 2004 v Bruslju je Evropski svet pozval Komisijo k preučitvi možnosti uskladitve intervencij v okviru programa PEACE in Mednarodnega sklada za Irsko z intervencijami iz drugih programov v okviru strukturnih skladov, ki se iztečejo leta 2006, vključno s posledicami v finančnem smislu.
(6)
Prispevek Skupnosti v sklad mora imeti obliko finančnih prispevkov za leti 2005 in 2006, tako da se bo končal hkrati z razširjenim programom PEACE.
(7)
Pri razdeljevanju prispevka Skupnosti mora dati sklad prednost čezmejnim ali medskupnostnim projektom tako, da bodo dopolnjevali dejavnosti, ki se financirajo iz programa PEACE.
(8)
V skladu s sporazumom vsi plačniki prispevkov v sklad sodelujejo kot opazovalci na sestankih odbora Mednarodnega sklada za Irsko.
(9)
Komisija mora spodbujati usklajevanje na vseh ravneh med odborom sklada in njegovimi predstavniki ter organi upravljanja, ustanovljenimi v okviru zadevnih intervencij iz strukturnih skladov, zlasti programa PEACE.
(10)
Pomoč iz sklada bo učinkovita samo, če bo zagotavljala trajnosten gospodarski in socialni napredek in se ne bo uporabljala kot nadomestek za druge javne ali zasebne odhodke.
(11)
Ocena delovanja sklada in potrebe po nadaljnji podpori Skupnosti se izvede pred 1. aprilom 2006.
(12)
Referenčni finančni znesek v smislu točke 34 Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka (4) je vključen v to uredbo za celotno obdobje trajanja programa, kar ne vpliva na pooblastila organov pristojnih za proračun, kakor so opredeljena s Pogodbo.
(13)
Znesek prispevka Skupnosti v sklad v tekoči vrednosti je 15 milijonov EUR za leto 2005 in leto 2006.
(14)
Ta podpora bo prispevala h krepitvi solidarnosti med državami članicami in med njihovimi narodi.
(15)
Pogodba za sprejetje te uredbe ne predvideva drugih pooblastil, kakor tistih iz člena 308 Pogodbe -
SPREJEL NASLEDNJO UREDBO:
Člen 1
Referenčni finančni znesek za izvajanje prispevka Skupnosti v Mednarodni sklad za Irsko (v nadaljnjem besedilu „sklad“) za obdobje 2005-2006 znaša 30 milijonov EUR.
Letna odobrena proračunska sredstva odobri proračunski organ v mejah finančnega načrta.
Člen 2
Sklad uporabi prispevek v skladu s Sporazumom z dne 18. septembra 1986 med Vlado Irske in Vlado Združenega kraljestva Velike Britanije in Severne Irske o Mednarodnem skladu za Irsko (v nadaljnjem besedilu „sporazum“).
Pri razdeljevanju prispevka mora dati sklad prednost čezmejnim ali medskupnostnim projektom tako, da bodo dopolnjevali dejavnosti, ki se financirajo iz strukturnih skladov Skupnosti, zlasti posebnega programa za mir in spravo na Severnem Irskem in obmejnih okrajih Irske (v nadaljnjem besedilu „program PEACE“), sprejetega v skladu s prvim pododstavkom člena 7(4) Uredbe (ES) št. 1260/1999.
Prispevek se uporablja tako, da zagotavlja trajnostni gospodarski in socialni napredek na zadevnih območjih. Ne uporablja se kot nadomestek za druge javne in zasebne odhodke.
Člen 3
Komisija predstavlja Skupnost kot opazovalka na sestankih odbora sklada (v nadaljnjem besedilu „odbor“).
Sklad je po potrebi zastopan kot opazovalec na sestankih nadzornega odbora programa PEACE ter drugih intervencij strukturnih skladov, če je to ustrezno.
Člen 4
Komisija v sodelovanju z odborom sklada določi ustrezne postopke objavljanja in obveščanja, potrebne za objavo prispevka Skupnosti za projekte, ki se financirajo iz sklada.
Člen 5
Do 31. marca 2006 Komisija predloži poročilo organom, pristojnim za proračun, ki ocenijo rezultate dejavnosti sklada in potrebo po nadaljnjih prispevkih po letu 2006, ob upoštevanju razvoja mirovnega procesa na Severnem Irskem. To poročilo med drugim vključuje:
(a)
pregled dejavnosti sklada;
(b)
seznam projektov, ki so prejemali pomoč;
(c)
oceno narave in vpliva dejavnosti sklada, predvsem v zvezi z njegovimi cilji in merili iz členov 2 in 7;
(d)
oceno ukrepov, ki jih je sprejel sklad za zagotovitev sodelovanja in usklajevanja z intervencijami iz strukturnih skladov, zlasti ob upoštevanju obveznosti na podlagi členov 3 in 4;
(e)
prilogo, ki opisuje rezultate preverjanj in kontrol, ki jih izvede Komisija v skladu z obvezo iz člena 6.
Člen 6
1. Prispevke upravlja Komisija.
Ob upoštevanju odstavka 2, se letni prispevki plačajo v naslednjih obrokih:
(a)
prvo predplačilo v višini 40 %, ko Komisija prejme izjavo o obvezi, ki jo podpiše predsednik odbora sklada, da bo sklad upošteval pogoje za odobritev prispevka v skladu s to uredbo;
(b)
drugo predplačilo v višini 40 % čez šest mesecev;
(c)
končno plačilo v višini 20 %, ko Komisija prejme in potrdi letno poročilo o dejavnosti sklada in revidiran zaključni račun za zadevno leto.
2. Pred izplačilom obroka Komisija izvede oceno finančnih potreb sklada na podlagi gotovinskega stanja sklada v času, načrtovanem za vsako plačilo. Če po tej oceni finančne potrebe sklada ne upravičujejo plačila enega od teh obrokov, se zadevno plačilo zadrži. Komisija pregleda to odločitev na podlagi novih informacij, ki jih da sklad in nadaljuje s plačili takoj, ko se štejejo za upravičena.
Člen 7
Prispevek iz sklada se lahko dodeli za dejavnost, ki prejme ali bo prejela finančno pomoč v skladu z intervencijo strukturnih skladov, samo če znesek navedene finančne pomoči skupaj s 40 % prispevka sklada ne presega 75 % skupnih upravičenih stroškov dejavnosti.
Člen 8
Ta uredba začne veljati 1. januarja 2005.
Uredba preneha veljati 31. decembra 2006.
Ta uredba je v celoti zavezujoča in se neposredno uporablja v vseh državah članicah.
V Bruslju, 24. januarja 2005

Labels: 18
15
5